बोले- इन दिनों टमाटर कम खा रहा हूं, एक्टर्स को भी सब डील करना पड़ता है
Bollywood Actor Suniel Shetty Reaction On Tomato Price Hike. टमाटर के दाम इस वक्त आसमान छू रहे हैं। आम आदमी की खाली से इस वक्त टमाटर बिल्कुल गायब ही हो गया है। हालांकि आम आदमी के अलावा सेलिब्रिटी भी इससे परेशान हैं।
टमाटर के दाम इस वक्त आसमान छू रहे हैं। आम आदमी की थाली से इस वक्त टमाटर बिल्कुल गायब ही हो गया है। हालांकि आम आदमी के अलावा सेलिब्रिटी भी इससे परेशान हैं। सुनील शेट्टी ने कहा कि एक रेस्टोरेंट मालिक होने के तौर पर उन्हें भी टेस्ट के साथ समझौता करना पड़ रहा है।
सुनील ने कहा कि वे इन दिनों कम टमाटर खा रहे हैं। सुनील के मुताबिक, लोगों को लगता है कि वे इतने बड़े सुपरस्टार हैं तो ये चीजें उन्हें प्रभावित नहीं करती होंगी। हालांकि ऐसा नहीं है। सुनील का कहना है कि उन्हें भी बढ़ी कीमतों के साथ डील करना पड़ता है।
सुनील ने कहा- टमाटर के दाम बढ़ने से हमारे किचन पर असर पड़ा
सुनील शेट्टी ने आज तक के साथ बातचीत में कहा- मैं और मेरी वाइफ माना सिर्फ एक-दो दिनों का ही सब्जी खरीदते हैं। हमें फ्रेश सब्जियां खाना अच्छा लगता है।
टमाटर के दाम इस वक्त आसमान छू रहे हैं, इसका असर हमारे किचन में पड़ता दिख रहा है। मैं रेस्टोरेंट चलाता हूं, इसकी वजह से मुझे भी सब्जियां खरीदने के लिए मोलभाव करना पड़ता है।
'हम फिल्म स्टार्स भी रोजमर्रा की चीजों पर ध्यान रखते हैं'
सुनील शेट्टी का कहना है कि वे फूड एप्लिकेशन के जरिए सब्जियां मंगाते हैं। उन्होंने कहा- अगर आप इन ऐप पर सब्जियों का रेट देखेंगे तो चौंक जाएंगे। वहां दुकानों से भी सस्ती सब्जियां मिलती हैं।
हालांकि मैं ऐप से इसलिए सब्जी नहीं मंगाता क्योंकि वहां रेट कम हैं, बल्कि उनकी सब्जियां फ्रेश होती हैं। वहां ये भी पता चलता है कि ये सब्जियां कहां उगाई गई हैं। लोगों को लगता है कि हम फिल्मस्टार्स को घर की समस्याएं पता नहीं रहती है। हालांकि कभी-कभी हम नॉर्मल लोगों से ज्यादा अवेयर रहते हैं।
अपने फार्महाउस पर कई तरीके की सब्जियों उगाते हैं सुनील
सुनील अपने खंडाला वाले फार्महाउस पर खेती भी करते हैं। इस संबंध में बात करते हुए उन्होंने कहा- मैं अपने फार्महाउस पर कई तरीके की सब्जियां उगाता हूं। मैं दूसरे एक्टर्स की तरह नहीं हूं जो फिल्म के प्रमोशन के लिए पर्यावरण प्रेमी बन जाते हैं। मैं हमेशा से सिंपल लाइफ जीना पसंद करता हूं।
कई रेस्टोरेंट के मालिक हैं सुनील शेट्टी, कमाई 100 करोड़ से ज्यादा
सुनील शेट्टी एक सफल अभिनेता होने के अलावा एक सक्सेसफुल बिजनेसमैन भी हैं। उनके कई होटल्स और रेस्टोरेंट हैं जिससे वे करोड़ों की कमाई करते हैं। सुनील शेट्टी रेस्टोरेंट मिस्चीफ डाइनिंग बार और क्लब H2O के मालिक हैं।
इसके अलावा कर्नाटक में उनके कई सारे रेस्टोरेंट और होटल्स हैं। सुनील मूल रूप से कर्नाटक के ही रहने वाले हैं। सुनील शेट्टी एक प्रोडक्शन हाउस भी है, जिसका नाम 'पॉपकॉर्न एंटरटेनमेंट' है।
सुनील ने रियल स्टेट कंपनियों में भी निवेश किया हुआ है। कुछ साल पहले एक रिपोर्ट आई थी जिसके मुताबिक, सुनील सिर्फ अपने बिजनेस से 100 करोड़ रुपए से ज्यादा की कमाई करते हैं।